1.Įžanga ir bendroji informacija

Pagal Sutarties dėl Europos Sąjungos veikimo 169 straipsnį ES privalo padėti užtikrinti vartotojų sveikatą, saugą ir ekonominius interesus imdamasi veiksmų vartotojų apsaugos srityje ir atsižvelgti į vartotojų apsaugos reikalavimus nustatydama ir įgyvendindama kitų sričių Sąjungos politiką ir veiklą. To galima pasiekti padedant sukurti tinkamai veikiančią vidaus rinką, kuri yra vienodai naudinga ir vartotojams, ir verslui. Be to, ES gali priimti priemones, kuriomis remiama, papildoma ir stebima nacionaliniu lygmeniu vykdoma politika, siekdama propaguoti su informacija ir švietimu susijusias vartotojų teises ir teisę burtis į organizacijas.

ES nustatė vartotojų teises ir politiką, skirtą šiam tikslui pasiekti priimant horizontaliąsias priemones ar konkrečiam sektoriui skirtus teisės aktus. Prie naujausių veiksmų, skirtų užtikrinti, kad ši sistema būtų nuolat atnaujinama ir pritaikoma prie besikeičiančių rinkų, priskiriama Reglamento dėl bendradarbiavimo vartotojų apsaugos srityje peržiūra, taip pat vartotojų ir rinkodaros teisės tinkamumo patikra; po šių veiksmų 2018 m. balandžio mėn. buvo priimtas dokumentų rinkinys „Naujos galimybės vartotojams“.

Šių prioritetų praktinis įgyvendinimas grindžiamas finansavimu iš ES biudžeto, skiriamu pagal daugiametę vartotojų 2014–2020 m. programą. 2014–2020 m. programai skirta 188,8 mln. EUR suma. Ši programa buvo priimta siekiant padėti įgyvendinti Komisijos komunikate „Europos vartotojų darbotvarkė pasitikėjimui ir ekonomikos augimui skatinti“ nustatytus politikos prioritetus. Reglamento 13 straipsnio 2 dalyje nustatyta, kad Komisija Europos Parlamentui ir Tarybai teikia programos laikotarpio vidurio vertinimo ataskaitą.

Reglamente nustatytas bendras programos tikslas – „įgyvendinant bendrą pažangaus, tvaraus ir integracinio augimo strategiją užtikrinti aukštą vartotojų apsaugos lygį, suteikti galių vartotojams ir užtikrinti centrinį vartotojų vaidmenį vidaus rinkoje. Šio Programos tikslo bus siekiama padedant užtikrinti vartotojų sveikatos, saugos ir teisinių bei ekonominių interesų apsaugą, taip pat skatinant jų teisę į informaciją, švietimą ir būti organizuotais, kad būtų apsaugoti jų interesai, ir remiant tokių vartotojų interesų įtraukimą į kitų sričių politiką. Programa papildoma, remiama ir stebima valstybių narių politika.“

Programa grindžiama pagal ankstesnę programą, apimančią 2017–2013 m. laikotarpį, finansuotais veiksmais. Ja užtikrinamas sklandus perėjimas ir daugiamečių priemonių tęstinumas atsižvelgiant į ankstesnės programos pasiektų laimėjimų bei sričių, kurioms reikia skirti daugiau dėmesio, laikotarpio vidurio vertinimą.

Įgyvendinant vartotojų 2014–2020 m. programą nuo 2014 m. pabaigos taip pat atsižvelgiama į gaires, pateiktas šiais Komisijos prioritetais: stipresnė ir teisingesnė vidaus rinka, sujungta bendroji skaitmeninė rinka ir atsparesnė energetikos sąjunga. Be to, programa remiamas vartotojams svarbios politikos įnašas į tvaraus vartojimo ir (arba) žiedinės ekonomikos iniciatyvas, ypač remiantis ES žiedinės ekonomikos veiksmų planu.

2.Vertinimo apimtis, tikslas ir metodika

2.1.Vertinimo apimtis ir tikslas

Vartotojų 2014–2020 m. programos laikotarpio vidurio vertinimo tikslas – įvertinti, kaip pasiekti visų programos priemonių tikslai, taip pat padėtį, susijusią su jos 4 straipsnyje nustatytų reikalavimus atitinkančių veiksmų ir I priede nurodytų konkrečių veiksmų įgyvendinimu. Atliekant šį vertinimą tiriamas lėšų paskirstymas naudos gavėjams, išteklių naudojimo efektyvumas ir programos europinė pridėtinė vertė, atsižvelgiant į pokyčius vartotojų apsaugos srityje ir kitos vartotojams svarbios ES politikos pokyčius, siekiant parengti sprendimą dėl veiksmų atnaujinimo, keitimo ar sustabdymo. Į preliminarias vertinimo išvadas buvo atsižvelgta rengiant pasiūlymą dėl bendrosios rinkos programos, skirtos kitai DFP.

Atliekant vertinimą taip pat buvo aptariamos supaprastinimo galimybės, vidinis ir išorinis programos nuoseklumas, įskaitant galimą sąveiką su kitomis ES programomis ir (arba) jų papildomumą, tolesnis visų tikslų aktualumas ir priemonių indėlis įgyvendinant Sąjungos pažangaus, tvaraus ir integracinio augimo prioritetus. Programos ilgalaikis poveikis ir rezultatų tvarumas buvo įvertinti tiek, kiek pagrįsta atsižvelgiant į tai, jog programa vis dar įgyvendinama, siekiant parengti sprendimą dėl galimo paskesnės programos atnaujinimo, pakeitimo arba sustabdymo atsižvelgiant į apimtį, pobūdį ir išlaidas.

Atliekant vertinimą nagrinėjama, kaip programa įgyvendinama visose ES valstybėse narėse (atsižvelgiant į įstojimo dieną), taip pat Norvegijoje ir Islandijoje. Vertinimo laikotarpis – atitinkamas laikotarpis nuo 2014 iki 2017 m.

2.2.Metodika ir apribojimai

Vertinimas buvo atliktas 2017 m. spalio mėn. – 2018 m. balandžio mėn. Prie šios ataskaitos pridedamas Komisijos tarnybų darbinis dokumentas, kuriame remiamasi išorės rangovo atlikto tyrimo duomenimis .

Siekiant atlikti šį vertinimą buvo renkama, peržiūrima ir apdorojama daug įvairių ataskaitų, mokslinės literatūros ir kitų dokumentų apie veiksmus ir veiklą, finansuojamus pagal vartotojų programą. Siekiant užtikrinti, kad būtų kuo plačiau atsižvelgta į interesus, atliekant vertinimą buvo konsultuojamasi su įvairiausiais suinteresuotaisiais subjektais. 2018 m. sausio 10 d. – 2018 m. kovo 9 d. vyko viešos konsultacijos, kurių metu buvo konsultuojamasi dėl ES lėšų investicijų, mokslinių tyrimų ir inovacijų, MVĮ ir bendrosios rinkos srityje rengiant finansavimo programas po 2020 m.

Vertinimo metu dauguma finansuojamų veiksmų buvo dar tik pradėti įgyvendinti, todėl pateikta nedaug duomenų apie veiksmų rezultatus ir programos poveikį. Todėl atliekant programos laikotarpio vidurio vertinimą daugiausia buvo remiamasi suinteresuotųjų subjektų pateiktais programos įgyvendinimo vertinimais ir veiksmų, finansuojamų pagal vartotojų programą, rezultatais.

Jei buvo įmanoma, iš pokalbių padarytos išvados taikant trianguliaciją buvo derinamos su rezultatų ir veiksmų kiekybine analize. Analizuojant vertinimo klausimus tiek, kiek įmanoma, buvo atsižvelgta į palyginimą su pradine padėtimi (ankstesnio programavimo laikotarpio pabaiga).

3.Pagrindiniai programos elementai ir įgyvendinimas